इस नियम को हालाँकि अभी दुनियाभर में हुए आन्दोलनों की कसौटी पर कसा नहीं गया है, फिर भी, उम्मीद है कि कसने पर यह नियम खरा ही उतरेगा। अब जैसे, भारत के ही स्वतंत्रता आन्दोलन को लें- क्या आज़ादी के लिए प्रयास करने वालों की संख्या 40 लाख से ज़्यादा रही होगी? और आज़ादी के इन मतवालों को नैतिक समर्थन देने वालों की संख्या 1 करोड़ 20 लाख से ज़्यादा रही होगी? लगता तो नहीं है। उन दिनों भारत की जनसंख्या 40 करोड़ थी, जिनमें से ज़्यादातर को लगता था कि आधी दुनिया पर क़ायम जिस महान ब्रिटिश साम्राज्य में सूरज नहीं डूबता है, वह सदा- कम-से-कम अभी कई सदियों तक- कायम रहेगा। मगर 1 प्रतिशत लोगों की कोशिश तथा 3 प्रतिशत लोगों की आकांक्षा ने इस देश की नियति को तय किया।